Zápisnica
z  ustanovujúceho zasadnutia obecného zastupiteľstva v Haliči, konaného dňa 27.12.2010

Prítomní: 	starosta obce Vladimír Rehanek, všetkých 9 zvolených poslancov, Ing. Hujová Edita, hlavný kontrolór obce a predseda OVK, Mária Veselovská, mzdový účtovník obce, občania.
1. Zasadnutie otvoril starosta obce, privítal prítomných a za zapisovateľa určil Mgr. Alexandra Udvardyho, za overovateľov Boženu Hocholcerovú a Mgr. Igora Kokavca.
2. Predsedníčka okrskovej volebnej komisie (OVK) pre voľby do orgánov samosprávy obcí v Haliči, Ing. Edita Hujová, oboznámila prítomných poslancov s výsledkami volieb konaných dňa 27.11.2010. Volieb sa zúčastnilo 960 oprávnených voličov, platných hlasov pre voľby starostu bolo 941, pre voľby poslancov 940. Predsedníčka OVK konštatovala, že za starostu obce Halič bol zvolený Vladimír Rehanek. Následne prečítala zoznam zvolených poslancov spolu so ziskami voličských hlasov, ako aj náhradníkov v poradí podľa získaných hlasov. Následne odovzdala novozvoleným poslancom osvedčenia o zvolení za poslancov. 
3. Nasledovalo zloženie sľubu starostu obce. Vladimír Rehanek predniesol pred poslancami sľub starostu obce. 
4. Všetci poslanci zložili bez výhrad sľub poslanca obecného zastupiteľstva, čo potvrdili aj svojím podpisom.
5. Starosta predstavil volebný program na súčasné volebné obdobie a požiadal poslancov, aby ho prijali za svoj a spoločnými silami robili všetko pre jeho naplnenie. Program rozčlenil do štyroch samostatných programových kapitol, a to: 1. Ekonomická, 2. Výstavby a životného prostredia, 3. školstva, športu a kultúry, 4. Sociálna. Hlavnými prioritami by mali byť dodržiavanie prísnej rozpočtovej disciplíny, využívanie podpory zo štrukturálnych fondov EÚ v prebiehajúcom programovom období, zlepšovanie životného prostredia v obci a skvalitnenie sociálnej starostlivosti o starších a na pomoc odkázaných spoluobčanov. Z investičných akcií spomenul najmä dokončenie Regenerácie centra obce Halič do mája 2011, dokončenie chodníka do cintorína, vybudovanie chodníka na Ul. staničnej, kompletnú výmenu verejného osvetlenia za úspornejšie, rozšírenie ČOV a vybudovanie nových zberačov pre ul. Partizánsku a Úzku, s možnosťou napojenia Starej Haliče, postupnú výmenu vodovodných potrubí, vybudovanie odvodňovacieho kanála na Dolinke. Z hľadiska bezpečnosti považuje za nutné rozšíriť kamerový systém. Obec by naďalej mala pokračovať v organizovaní tradičných kultúrno -spoločenských podujatí, ako sú Haličské slávnosti, oslavy oslobodenia obce, fašiangový sprievod, vatra SNP a pod. Postupnou modernizáciou by mal prejsť športový areál. Majetkovoprávne je potrebné ešte vysporiadať časť pozemkov v areáli ZŠ s MŠ a mala by sa zrekonštruovať školská telocvičňa, ktorá je v havarijnom stave. Taktiež je plánovaná rekonštrukcia bývalého služobného bytu pri kultúrnom dome s vybudovaním obecného múzea a rozšírením knižnice. Všetky tieto aktivity budú závisieť od úspechu, resp. neúspechu obce v získavaní finančnej podpory z fondov EÚ, št. rozpočtu či nadácií. V závere svojho príhovoru opätovne vyzval poslancov na spoluprácu v záujme rozvoja našej obce. 
6. V ďalšom bode poslanci schvaľovali program ustanovujúcej schôdze obecného zastupiteľstva. Do programu bol doplnený bod: Poverenie poslanca zastupovaním starostu obce podľa z. 369/1990 Zb.z., §13b, ods. 1. Program poslanci schválili aj s doplneným bodom programu, hlasovanie 9 za.
7. Za poslanca oprávneného zvolávať a viesť zasadnutia obecného zastupiteľstva v prípadoch podľa § 12 odst. 2 prvá veta, odst. 3 tretia veta, odst. 5 tretia veta a odst. 6 tretia veta zákona č. 369/1990 Zb. o obecnom zriadení v znení neskorších predpisov starosta navrhol poslankyňu Boženu Hochholcerovú. Hlasovanie 8 za 1 sa zdržal.
8. Zastupovaním starostu poveril starosta poslanca Mgr. Alexandra Udvardyho na celé funkčné obdobie. Jeho agendoa bude okrem povinností určených zákonom,v rozsahu určenom v písomnom poverení.
9. Následne boli zvolení členovia mandátovej, návrhovej a volebnej komisie. Mandátová komisia: Mgr. Katarína Gálová, Mgr. Jozef Pročko a Ing. Marián Hujo. Návrhová komisia: Mgr. Alexander Udvardy, Mgr. Igor Kokavec a Mgr. Mária Fajčíková. Volebná komisia: Jozef Turek, Bc. Ivan Priadka, Božena Hochholcerová. Hlasovanie za zloženie všetkých komisií -  9 za.
10. Mária Veselovská oboznámila poslancov o výške základného platu starostu, ktorý mu prináleží podľa zákona NR SR č. 253/1994 Zb. z. o právnom postavení a platových pomeroch starostov obcí a primátorov miest v znení neskorších predpisov. V podmienkach obce Halič sa jedná o 2,2 násobok  priemernej mesačnej mzdy v národnom hospodárstve za rok 2009 /744,50 €/, konkrétne 1638 €. Poslanec Turek navrhol plat starostu v minimálnej výške, 1638 €. Iné návrhy neodzneli. Hlasovanie 9 za.
11. Starosta obce navrhol, aby pri obecnom zastupiteľstve pracovali nasledovné komisie: komisia obchodu, dopravy a cestovného ruchu, komisia stavebná, komisia sociálno-zdravotná, komisia školstva, kultúry, športu, detí a mládeže, ekonomická komisia, komisia životného prostredia, komisia verejného poriadku a komisia verejného záujmu.
Za predsedu komisie obchodu, dopravy a cestovného ruchu starosta navrhol Jozefa Tureka. Iné návrhy neodzneli. Hlasovanie 8 za
Za predsedu komisie stavebnej starosta navrhol Mgr. Alexandra Udvardyho. Iné návrhy neodzneli. Hlasovanie 8 za. 1 sa zdržal. 
Za predsedu komisie sociálno-zdravotnej starosta navrhol Mgr. Máriu Fajčíkovú. Iné návrhy neodzneli. Hlasovanie 8 za 1 sa zdržal. 
Za predsedu komisie školstva, kultúry, šporu, detí a mládeže starosta navrhol Mgr. Igora Kokavca. Iné návrhy neodzneli. Hlasovanie 8 za 1 sa zdržal. 
Za predsedu komisie ekonomickej starosta navrhol Ing. Mariána Huju. Iné návrhy neodzneli. Hlasovanie 8 za, 1 sa zdržal. 
Za predsedu komisie životného prostredia starosta navrhol Mgr. Katarínu Gálovú. Poslanec Mgr. Jozef Pročko prejavil záujem o predsedníctvo v tejto komisii s tým, že chce bojovať proti páleniu lístia najmä v jesennom období. Katarína Gálová sa tejto komisie zriekla. Poslanci hlasovali o návrhu Jozefa Pročka na predsedu komisie životného prostredia. Hlasovanie 8 za 1 sa zdržal. 
Za predsedu komisie verejného poriadku starosta navrhol Mgr. Katarínu Gálovú. Iné návrhy neodzneli. Hlasovanie 8 za 1 sa zdržal. 
Za predsedu komisie verejného záujmu starosta navrhol Bc. Ivana Priadku. Iné návrhy neodzneli. Hlasovanie 8 za 1 sa zdržal. 
	Poslanec Pročko poznamenal, že rokovania komisií sa má právo zúčastniť ktorýkoľvek poslanec. 
12.  a/ V rámci organizačných vecí poslanci hlasovali o návrhu na konanie zasadnutí obecného zastupiteľstva raz mesačne. Hlasovanie 9 za. 
b/ Starosta navrhol pre zástupcu starostu odmenu vo výške 200,- €. Poslanec Hujo poznamenal, že rovnaká suma bola vyplácaná aj v minulom roku. Iné návrhy neodzneli. Hlasovanie 8 za 1 sa zdržal.
c/ Poslanci ďalej hlasovali o harmonograme zasadnutí obecného zastupiteľstva. Hlasovali o návrhu na konanie zasadnutí každý druhý piatok v mesiaci, júnové zasadnutie bude podobne ako po minulé roky výjazdové v Tuhárskej doline. Hlasovanie 9 za.
d/ Ďalším bodom bolo poverenie vedením občianskych obradov. Starosta navrhol poslancov Boženu Hochholcerovú a Alexandra Udvardyho. Iné návrhy neodzneli. Hlasovanie 7 za 2 sa zdržali.
e/ Starosta následne poveril predsedov komisií vybrať do nasledujúceho zasadnutia štyroch členov komisií. 
13.  a/  V bode rôzne sa poslanec Pročko spýtal na možnosť nahliadnuť do záznamu zo zasadnutia obecného zastupiteľstva, keďže je zaznamenávané. Starosta ozrejmil, že záznam z tejto schôdze ešte nie je možné vidieť, keďže nie je technicky doriešený záznam zvuku. Do ďalšieho zasadnutia prisľúbil vyriešenie tohto problému. Poslanec Pročko na to uviedol, že na najbližšiu schôdzu si prinesie vlastnú kameru, prípadne iné záznamové prostriedky. Túto možnosť dôvodil aj rozhodnutím Ústavného súdu SR. Záznam bude ochotný poskytnúť obci, či ktorémukoľvek občanovi na nosiči DVD. Poslanec Priadka poznamenal dôležitosť zabezpečenia ochrany osobných údajov. 
b/ Ďalej poslanec Pročko vystúpil s námietkou proti Dodatku č. 1 k Rokovaciemu poriadku Obecného zastupiteľstva v Haliči zo dňa 10.9.2010, ktorý bol prijatý dňa 10.12.2010 uznesením OZ v Haliči č. C/3. Poznamenal, že podľa jeho právneho výkladu poslanca OZ nie je možné v jeho vystúpení nijako obmedzovať, teda ani určením maximálnej doby vystúpenia, ani určením maximálneho počtu vystúpení k jednému bodu. Starosta poznamenal, že tento názor dá preveriť právnikovi a požiada o vysvetlenie tejto pripomienky kompetentný úrad. Poslanec Priadka a Udvardy konštatovali, že v zákone 369/1990 Zb. je uvedené, že rokovací poriadok si môže obecné zastupiteľstvo upraviť podľa svojich potrieb, pokiaľ to neodporuje samotnému zákonu. V tomto prípade sa nazdávajú, že zákon porušený nebol.
c/ Poslanec Pročko sa ohradil voči obvineniam od prítomnej občianky, ako aj uverejnených v pamflete odoslanom tesne pred komunálnymi voľbami z Košíc, že jeho zamestnanci vyvážajú biologický odpad do lesa pod Páriš. Podľa neho sa to stalo raz a zamestnanec, ktorý to urobil bol napomenutý, aby to viac nerobil. Zároveň vyzval všetkých prítomných, aby v prípade, že uvidia takéto konanie, toto nafotili a oznámili príslušným úradom. Starosta dodal, že má nafotený odpad zo smrekov vypiľovaných pri soľnom úrade zamestnancami pána Pročka, vyhodený v jarku pri ceste smerom na Lupoč. Po chvíli na toto obvinenie poslanec Pročko reagoval s tým, že p. Gonda mal od starostu obce súhlas, že ho môžu p. Šustekovi dať. Starosta sa ohradil, že nikomu nič nekázal odvážať, len povedal pánovi Gondovi, že hoci je drevo a čačina z týchto stromov obecná, obec ich nepotrebuje a môžu si to vziať.
d/ Následne starosta poslancov a prítomných informoval o pripravovanej akcii na Silvestra na námestí. Je pripravená kapustnica, tombola a diskotéka, ktorú zabezpečí poslanec Kokavec. Tradične o polnoci bude ohňostroj a varené víno. S varením a rozdávaním vína boli poverení poslanci Turek, Udvardy, Fajčíková, pani Hujová a pán Kapráľ. Poslanci vyzvali starostu, aby tomuto podujatiu zabezpečil propagáciu v miestnom rozhlase. 
	e/ Starosta informoval o pripravovanej knihe o rode Forgáchovcov, ktorú vydáva občianske združenie z Jelenca. V knihe sa píše i o Haliči, preto sa rozhodli zakúpiť niekoľko exemplárov. Hoci nejde o sumu, pre ktorú potrebuje schválenie OZ, predsa poslancov požiadal o ich návrh. Poslanci navrhli zakúpiť 5 výtlačkov tejto knihy. Hlasovanie 9 za.
	14. V závere zasadnutia mandátová komisia skonštatovala, že OZ je uznášaniaschopné, s počtom prítomných poslancov 9, výsledky hlasovaní sú platné.  Starosta poďakoval poslancom za dôstojný priebeh ustanovujúceho zasadnutia OZ a pozval ich, ako aj prítomných občanov na malé občerstvenie.